**ELŐTERJESZTÉS**

**Szombathely Megyei Jogú Város**

**Gazdasági és Városstratégiai Bizottságának**

**2015. június 15-ei ülésére**

**Javaslat az URBACT III. programban való részvétellel kapcsolatos döntések meghozatalára**

Az URBACT III. az Európai Unió 2014-2020 közti területi együttműködési programja. Az URBACT program célja a fenntartható, integrált városfejlesztés előmozdítása, ennek keretében a program elősegíti az ismeretek és a jó gyakorlatok megosztását a városok és az egyéb kormányzati szintek között, továbbá támogatja a városok együttműködését problémáik megoldásában, a társadalmi, gazdasági és környezeti szempontokat integráló, innovatív kezdeményezések megvalósításában. A program központi brüsszeli pályázati felhívások útján valósul meg, a részvétel nemzetközi együttműködés keretében lehetséges.

Az URBACT III. első megjelent pályázati felhívása akciótervezési városhálózatok létrehozására irányul. Önkormányzatunkhoz felkérés érkezett a „DISARMED CITIES - Sustainable management of military assets in urban areas” – „FEGYVERTELEN VÁROSOK – Katonai létesítmények fenntartható kezelése városi környezetben” című projektben történő projektpartneri részvételre. A projekt közvetlen célja olyan nemzetközi projekt együttműködés kialakítása, amelyben a résztvevő városok mindegyike küzd a város szövetébe ágyazódott felhagyott katonai létesítményének hasznosítási kérdésével, és közös vizsgálódás és tapasztalatcsere keretében kereshetnek megoldást a problémára. Szombathely Megyei Jogú Város esetében az érintett terület a 11-es Huszár úti laktanya, amelynek hasznosítási lehetőségeire vonatkozóan egy integrált akcióterv készülne el a projekt keretében.

A pályázati felhívás két fordulós, az első forduló 2015. június 16-án zárul le. Az esetleges támogatói döntést követően kezdődik meg a projekt tartalmának részletes kidolgozása, majd a projekt második fordulóra való benyújtása. A projekt vezető partnere az olasz Piacenza, projektpartnerként vesz részt a projektben Varasd városa. A projekt második fordulójára a partnerek köre tovább bővül majd. Az első fordulóban Szombathely Megyei Jogú Város tervezett költségvetése 20.000 euró, amely a második fordulóban 100.000 euróra növekedhet. A szükséges önkormányzati saját forrás mértéke 15%, amely az első fordulóban 3.000 euró, az összeg a „2014-2020 évekre szóló projektek előkészítése” költségvetési soron rendelkezésre áll. A vezető partner által meghatározott határidőben, 2015. június 10-én kellett megküldeni önkormányzatunk szándéknyilatkozatát a projektben való részvételről, amely a második fordulóban való részvételre is kötelezettséget jelent. A benyújtás megtörtént, amelynek utólagos jóváhagyásáról Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendeletének 52.§. (1) bekezdésében foglaltak alapján a Bizottság döntése szükséges.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. június „ ”

 **Szakály Szabolcs**

 **osztályvezető**

HATÁROZATI JAVASLAT

**…/2015. (VI.15.) Gazdasági és Városstratégiai Bizottsági határozat**

Szombathely Megyei Jogú Város Gazdasági és Városstratégiai Bizottsága a „Javaslat az URBACT III. programban való részvétellel kapcsolatos döntések meghozatalára” című előterjesztést megtárgyalta, és a következő döntéseket hozta:

1. Szombathely Megyei Jogú Város Gazdasági és Városstratégiai Bizottsága jóváhagyja Szombathely Megyei Jogú Város Önkormányzata részvételét az URBACT III. „DISARMED CITIES - Sustainable management of military assets in urban areas” című projektben

2. Szombathely Megyei Jogú Város Gazdasági és Városstratégiai Bizottsága felkéri a polgármestert, hogy nyertes pályázat esetén az önerő biztosítására vonatkozó döntési javaslatot terjessze Szombathely Megyei Jogú Város Közgyűlése elé.

**Felelősök:** Stéger Gábor, a Közgazdasági és Adó Osztály vezetője

Szakály Szabolcs, a Városfejlesztési és Projekt Kabinet osztályvezetője)

**Határidő:** 1. azonnal

 2. támogatói döntést követő közgyűlési ülés